Ramaphosa getuig binnekort voor ZondoPres. Cyril Ramaphosa tydens die lewering van sy staatsrede. (Foto: Elmond Jiyane/GCIS) Pres. Cyril Ramaphosa sal in April voor die Zondo-kommissie van ondersoek na staatskaping verskyn om mondelinge getuienis te lewer. Die presidensie het in ŉ verklaring bevestig dat Ramaphosa op 22 en 23 April asook op 28 en 29 April voor die kommissie sal verskyn. Ramaphosa het telkens in die openbaar verklaar dat hy bereid is om voor die kommissie te getuig. Ramaphosa sal veral vrae moet beantwoord oor wat hy as adjunkpresident van die ANC en adjunkpresident van die land tydens die Zuma-bewind oor staatskaping geweet en nié geweet het nie. Die ANC sal as regerende party ook voor die kommissie moet verskyn, om dieselfde redes. Die burgerregteorganisasie AfriForum het Maandag ’n formele aansoek by die Zondo-kommissie oor staatskaping ingedien waarin hulle vra dat Ramaphosa gedagvaar word om voor die kommissie te verskyn. AfriForum het spesifiek gevra dat Ramaphosa oor die ANC se kaderontplooiingsbeleid ondervra word en versoek ook dat dié organisasie die geleentheid gegun word om voorleggings in dié verband aan die kommissie te lewer en self ook die president te kruisondervra. Volgens AfriForum is die ANC se kaderontplooiingsbeleid waarskynlik die grootste bydraende faktor tot korrupsie en staatskaping.